CELEX: 32008D0401
Language: da
Date: 2008-04-30 00:00:00
Title: 2008/401/EF,Euratom: Kommissionens afgørelse af 30. april 2008 om ændring af forretningsordenen, for så vidt angår de nærmere bestemmelser for anvendelse af Europa-Parlamentets og Rådets forordning (EF) nr. 1367/2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer

30.5.2008   
            
            
               DA
            
            
               Den Europæiske Unions Tidende
            
            
               L 140/22
            
         
      KOMMISSIONENS AFGØRELSE
   
   af 30. april 2008
   om ændring af forretningsordenen, for så vidt angår de nærmere bestemmelser for anvendelse af Europa-Parlamentets og Rådets forordning (EF) nr. 1367/2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer
   (2008/401/EF, Euratom)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab, særlig artikel 218, stk. 2,
   under henvisning til traktaten om oprettelse af Det Europæiske Atomenergifællesskab, særlig artikel 131,
   under henvisning til traktaten om Den Europæiske Union, særlig artikel 28, stk. 1, og artikel 41, stk. 1, og
   ud fra følgende betragtninger:
   
               (1)
            
            
               Europa-Parlamentets og Rådets forordning (EF) nr. 1367/2006 (1) indeholder bestemmelserne om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer.
            
         
               (2)
            
            
               I overensstemmelse med artikel 13 i forordning (EF) nr. 1367/2006 tilpasser fællesskabsinstitutionerne og -organerne om nødvendigt deres forretningsorden til denne forordning.
            
         
               (3)
            
            
               Modtager fællesskabsinstitutioner eller -organer en anmodning om adgang til miljøoplysninger, som ikke er i deres besiddelse, oplyser de i overensstemmelse med artikel 7 i forordning (EF) nr. 1367/2006 inden senest 15 arbejdsdage den informationssøgende om, hvilken fællesskabsinstitution eller hvilket fællesskabsorgan eller hvilken offentlig myndighed den pågældende efter deres mening kan rette henvendelse til for at få adgang til de ønskede oplysninger, eller de videresender anmodningen til vedkommende fællesskabsinstitution, fællesskabsorgan eller offentlige myndighed. Der er i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (2) ikke sådanne bestemmelser, og heller ikke i de detaljerede bestemmelser om forordningens anvendelse på Kommissionen i dens forretningsorden (3), som ændret ved Kommissionens afgørelse 2001/937/EF, EKSF, Euratom (4). Der bør følgelig tilføjes en specifik bestemmelse i forretningsordenen, hvad angår anmodninger om adgang til miljøinformationer, som Kommissionen ikke ligger inde med.
            
         
               (4)
            
            
               Hvad angår offentlig deltagelse, kræver artikel 9 i forordning (EF) nr. 1367/2006, at fællesskabsinstitutioner og -organer gennem passende foranstaltninger giver offentligheden mulighed for på et tidligt tidspunkt og reelt at deltage i udarbejdelsen, ændringen eller revisionen af planer og programmer på miljøområdet på et tidspunkt, hvor alle muligheder stadig er åbne. De nærmere bestemmelser for denne offentlige deltagelse er udstukket i stk. 3, 4 og 5 i samme artikel. For Kommissionens vedkommende er bestemmelserne fastsat alment i meddelelsen »Generelle principper og minimumsstandarder ved Kommissionens høring af interesserede parter« (5). De bør anvendes af alle Kommissionens tjenestegrene i forbindelse med udarbejdelse, ændring eller revision af planer og programmer på miljøområdet.
            
         
               (5)
            
            
               Afsnit IV i forordning (EF) nr. 1367/2006 udstikker bestemmelserne om intern prøvelse af forvaltningsakter og administrative undladelser, hvis gennemførelse kræver, at Kommissionen vedtager nærmere bestemmelser.
            
         
               (6)
            
            
               For at efterkomme artikel 1, stk. 2, i forordning (EF) nr. 1367/2006 burde en vejledning informere offentligheden om dens rettigheder i henhold til forordningen.
            
         
               (7)
            
            
               Forretningsordenen bør følgelig ændres.
            
         
               (8)
            
            
               I henhold til artikel 13 i forordning (EF) nr. 1367/2006 skal denne afgørelse gælde fra den 28. juni 2007 —
            
         TRUFFET FØLGENDE AFGØRELSE:
   Artikel 1
   Teksten i bilaget til nærværende afgørelse tilføjes forretningsordenen.
   Artikel 2
   Anvendelsesdato
   Denne afgørelse anvendes fra den 28. juni 2007.
   
      Udfærdiget i Bruxelles, den 30. april 2008.
      
         
            På Kommissionens vegne
         
         Stavros DIMAS
         
         
            Medlem af Kommissionen
         
      
   
   
      (1)  EFT L 264 af 25.9.2006, s. 13.
   
      (2)  EFT L 145 af 31.5.2001, s. 43.
   
      (3)  EFT L 308 af 8.12.2000, s. 26.
   
      (4)  EFT L 345 af 29.12.2001, s. 94.
   
      (5)  KOM(2002) 704 endelig af 11.12.2002.
   
      BILAG
      De nærmere bestemmelser for anvendelse af Europa-Parlamentets og Rådets forordning (EF) nr. 1367/2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer
      Artikel 1
      Adgang til miljøoplysninger
      Fristen på 15 arbejdsdage, der henvises til i artikel 7 i forordning (EF) nr. 1367/2006, begynder den dag, anmodningen registreres af den ansvarlige tjenestegren i Kommissionen.
      Artikel 2
      Offentlig deltagelse
      Med henblik på gennemførelse af artikel 9, stk. 1, i forordning (EF) nr. 1367/2006 sørger Kommissionen for offentlig deltagelse i overensstemmelse med meddelelsen »Generelle principper og minimumsstandarder ved Kommissionens høring af interesserede parter« (1).
      Artikel 3
      Begæring om intern prøvelse
      Begæringer om intern prøvelse af forvaltningsakter eller vedrørende administrative undladelser sendes pr. post, fax eller e-mail til den tjenestegren, der har ansvaret for anvendelsen af bestemmelsen, på hvis grundlag forvaltningsakten blev vedtaget, eller som er genstand for den påståede administrative undladelse.
      Der skal gennem alle egnede medier formidles kontaktoplysninger til offentligheden.
      Hvis der sendes en begæring til en tjenestegren, der ikke ansvarlig for prøvelsen, sender den pågældende tjenestegren begæringen videre til den ansvarlige tjenestegren.
      Hvis den ansvarlige tjenestegren for prøvelsen ikke er i Generaldirektoratet for Miljø, skal den i alle tilfælde informere sidstnævnte om begæringen.
      Artikel 4
      Beslutninger om antageligheden af begæringer om intern prøvelse
      1.   Så snart begæringen om intern prøvelse er registreret, sendes der en bekræftelse af modtagelse til den ikke-statslige organisation, der indgav begæringen, i givet fald elektronisk.
      2.   Den pågældende tjenestegren i Kommissionen afgør, om den ikke-statslige organisation har prøvelsesret i henhold til Kommissionens afgørelse 2008/50/EF (2).
      3.   I overensstemmelse med artikel 14 i forretningsordenen delegeres beføjelserne til at træffe beslutning om antageligheden af en begæring om intern prøvelse til generaldirektøren eller chefen for den pågældende tjenestegren.
      Beslutninger om begæringens antagelighed omfatter beslutninger om den ikke-statslige organisations prøvelsesret i medfør af stk. 2 i denne artikel, om begæringens rettidige forelæggelse ifølge artikel 10, stk. 1, andet afsnit, i forordning (EF) nr. 1367/2006 og om angivelsen af og dokumentationen for de grunde, hvorpå begæringen hviler, i overensstemmelse med artikel 1, stk. 2 og 3, i afgørelse 2008/50/EF.
      4.   Hvis generaldirektøren eller kontorchefen omhandlet i stk. 3 finder, at begæringen om intern prøvelse er fuldstændig eller delvis uantagelig, underrettes den begærende ikke-statslige organisation skriftligt, evt. elektronisk, med en begrundelse herfor.
      Artikel 5
      Beslutninger om genstanden for begæringer om intern prøvelse
      1.   Enhver beslutning om, hvorvidt den forvaltningsakt, der ønskes prøvet, eller den påståede administrative undladelse, udgør en overtrædelse af miljølovgivningen, træffes af Kommissionen.
      2.   I overensstemmelse med artikel 13 i forretningsordenen bemyndiges det medlem af Kommissionen, der har ansvaret for anvendelsen af de bestemmelser, på hvis grundlag den pågældende forvaltningsakt blev vedtaget, eller som den administrative undladelse vedrører, til at afgøre, at den forvaltningsakt, der ønskes prøvet, eller den påståede administrative undladelse, ikke er en overtrædelse af miljølovgivningen.
      Subdelegation af beføjelserne i første afsnit er forbudt.
      3.   Den begærende ikke-statslige organisation underrettes skriftligt, eventuelt pr. e-mail, om resultatet af prøvelsen og med angivelse af grundene.
      Artikel 6
      Klagemuligheder
      Alle besvarelser, der underretter den ikke-statslige organisation om, at dens begæring enten er fuldstændig eller delvis uantagelig, eller at den forvaltningsakt, hvis prøvelse ønskes, eller den påståede administrative undladelse, ikke udgør en overtrædelse af miljølovgivningen, skal informere den ikke-statslige organisation om dennes klagemuligheder, nemlig at den kan anlægge sag mod Kommissionen og/eller klage til Ombudsmanden på de betingelser, der er fastsat i henholdsvis artikel 230 og 195 i EF-traktaten.
      Artikel 7
      Underretning af offentligheden
      En vejledning skal give offentligheden de nødvendige oplysninger om deres rettigheder i henhold til forordning (EF) nr. 1367/2006.
      
         (1)  KOM(2002) 704 endelig.
      
         (2)  EFT L 13 af 16.1.2008, s. 24.